ועדת העבודה, הרווחה והבריאות, כנסת 18, פרוטוקול מספר 355, 2010-11-02 10:00

אורלי לוי אבקסיס: בוקר טוב לכולם.

אורלי לוי אבקסיס: אני פותחת את ישיבת ועדת העבודה, הרווחה והבריאות.

אורלי לוי אבקסיס: הנושא היום הוא הצעה לסדר היום (דיון מהיר) בנושא שביתת מורות השיקום לאנשים עיוורים, של חבר הכנסת אורי אורבך, של חברת הכנסת אורלי לוי אבקסיס, של חבר הכנסת חיים אמסלם ושל חבר הכנסת אילן גילאון.

אורלי לוי אבקסיס: לפני שנתחיל, אני רוצה לומר לכם שהבעיה הזאת, לפחות עבורי, היא לא בעיה שהתפרצה אתמול או שלשום אלא את הדיון המהיר שלי ביקשתי כבר ב-31 בינואר.

אורלי לוי אבקסיס: משרד הרווחה פנה אלינו ובצורה די ברורה אמר שהמצב הוא לא פשוט, הם נמצאים בעיצומו של תהליך והם מבקשים זמן, גם מאחר שהנושא הזה נדון בבית המשפט ועדיין אין הכרעה לגבי המפעיל, אם הוא חדל פירעון וכדומה.

אורלי לוי אבקסיס: הבנתי את זה ולא רציתי שלא יאמרו שלא נעשה מאמץ מצדנו ואכן נתנו את הזמן.

אורלי לוי אבקסיס: אני חושבת שלמעלה מעשרה חודשים זה זמן רב כדי להגיע לסיכומים.

אורלי לוי אבקסיס: אני חושבת ששמנו לב שגם עשרת החודשים האלה לא ממש הספיקו.

אורלי לוי אבקסיס: גם אתמול משרד הרווחה רצה לדחות את הדיון וטען שמתקיים משא ומתן בין הצדדים אבל אמרתי שאני כאן לא האישיו אלא צריך לפנות לצד השני כי משא ומתן מתנהל בין שני צדדים.

אורלי לוי אבקסיס: פניתי לנציגות של המורות והן באמת עמדו על זכותן לבוא ולהשמיע את טענותיהן.

אורלי לוי אבקסיס: הבנתי שהמשא ומתן הוא לא בדיוק משא ומתן אינטנסיבי אלא יותר דברים שתלויים ברצון הטוב גם של משרד הרווחה ובעיקר של משרד האוצר.

אורלי לוי אבקסיס: אם כן, זה הזמן לקיים את הדיון.

אורלי לוי אבקסיס: אני מקווה מאוד – כמו שאמר לי מנכ"ל משרד הרווחה – שיש איזשהו תהליך שמתקדם ואנחנו נשמח לשמוע כאן בשורות טובות.

אורלי לוי אבקסיס: הלוואי ומכאן תצא הבשורה.

אורלי לוי אבקסיס: אנחנו מתחילים את הדיון.

אורלי לוי אבקסיס: למי שלא יודע ונמצא כאן, רוב הפערים מסתכמים בכך שזכויות המורות הולכות ונשחקות במשך תקופה די ארוכה כאשר גם נלקחה מהן הפנסיה אבל לא הוזרמה לקרנות הפנסיה ולזכויות שלהן.

אורלי לוי אבקסיס: מהצד השני יש איזשהו ניסיון להעביר את הטיפול ממגדל אור לקרן רש"י אלא שאותו הסכם הוא לא באמת הסכם שמגבה את זכויות המורות.

אורלי לוי אבקסיס: אנחנו מדברים כאן על פערים של כשמונה מיליון שקלים שחיקה, אם זה במשכורות ואם זה באמת בתנאי הפנסיה שלהן.

אורלי לוי אבקסיס: אני מקווה שכאן נמצא איזשהו גשר ונגיע לעמק השווה.

אורלי לוי אבקסיס: הבנתי שבגלל החוק, הביטוח הלאומי נכנס כאן ואמור לשלם 5.5 מיליון שקלים.

אורלי לוי אבקסיס: אנחנו בעצם מדברים על פער של 2.5 מיליון שקלים, סכום שאמור לכסות את אותם תנאים שנלקחו ומצד שני צריך לבדוק מה קורה עם המורות ברגע שההפעלה תעבור לקרן רש"י, אם היא תעבור.

אורלי לוי אבקסיס: אנחנו גם נדון כאן על ההסכם הקיבוצי או הסכם אישי ונבדוק את התנאים.

אורלי לוי אבקסיס: הכי חשוב, מה שלא מופיע בהסכם שאמור להיות זה הדיון לגבי איכות השירות ולגבי היקף השירות לעיוור.

אורלי לוי אבקסיס: כאשר אנחנו אומרים איכות השירות, אנחנו מדברים על הדרכה אישית מול הדרכה קבוצתית, כפי שמנסים שיהיה היום.

אורלי לוי אבקסיס: אנחנו יודעים שכאשר מדברים באוכלוסייה הזאת יש לזה הבדלים מהותיים ויש לזה השלכות.

אורלי לוי אבקסיס: צריך להבין שאם לדוגמה לעיוורים נולד תינוק חדש והוא צריך הדרכה, אבל אם ייתנו אותה בקבוצות, זה לא ממש ייתן את התוצאה המבוקשת.

אורלי לוי אבקסיס: אני מבקשת קודם כל מחברי הכנסת המציעים לפתוח את הדיון.

אורי אורבך: תודה גבירתי היושבת ראש.

אורי אורבך: התפקיד של הכנסת, חוץ מלחוקק, הוא לפקח.

אורי אורבך: הרבה פעמים נעשית פעולת החקיקה אבל אנחנו שוכחים את הדבר הפשוט הזה.

אורי אורבך: כאן אנחנו אחראים לפקח על השירותים שניתנים לעיוורים ועל התנאים שניתנים למורות.

אורי אורבך: בעצם זה מאבק, מאבק ישיר, למען זכויות המורות השיקומיות, אבל ללא המורות השיקומיות ייפגע שירות מאוד חשוב שניתן לעיוורים.

אורי אורבך: ממה שקראתי וממה שהתפתח בזמן האחרון אני מבין שזה משהו שהוא בין השמשות.

אורי אורבך: כלומר, תקופת מעבר בין עמותה אחת שנראה לי שדי התייאשנו ממנה או התייאשו ממנה.

אורלי לוי אבקסיס: בית המשפט אחראי על הפירוק שלה.

אורי אורבך: היא בהליך של ניהול שלא היה בימיה הגדולים שכנראה אף פעם לא היו.

אורלי לוי אבקסיס: ארבעים שנים היא הייתה, כך שכנראה היו לה ימים טובים.

אורי אורבך: יש דברים שחוזרים לכאן כל הזמן, כל שנה, כל שנתיים, ותמיד באים עיוורים ואחרים, הצרכנים, אולי שמקבלים את השירות החשוב, לזעוק את הזעקה של המורים ושל המנהלים כאשר בעצם לפעמים יש בעיה בעמותות עצמן.

אורי אורבך: אני חושב שכאן הפערים הם כבר לא גדולים כל כך מבחינת הכסף, למרות שכל שקל הוא חשוב, ואני בטוח שיש רצון טוב של משרד הרווחה.

אורי אורבך: מתוך היכרותי הקצרה עם מנכ"ל משרד הרווחה, על סכומים כאלה אתה בדרך כלל בארבע דקות פותר בעיות כאלה.

אורי אורבך: בדברים שעולים מיליארדי שקלים, זה לוקח לך יומיים, אבל בסוגייה כל כך חשובה וקריטית – אפשר אפילו יהיה לשמוע מהאנשים מהו מהות השירות למרות שזה ידוע כאן לכולם – זה הרי בסוף ייפתר וחבל על הזמן וחבל לטלטל את המורים, את התלמידים – את חברי הכנסת תמיד אפשר לטלטל וזאת מצווה בפני עצמה – וצריך לפתור את העניין הזה בצורה שהזכויות של המורים, ובעיקר המורות, לא תיפגענה.

אורי אורבך: זה דבר מאוד קריטי.

אורי אורבך: תמיד כאשר אנחנו פוגעים בזכויות של עובדים, יש מישהו עוד יותר נזקק ועוד יותר חלש שהוא זה שמשלם את המחיר.

אורי אורבך: לכן, אפשר להיכנס כאן לפרטים בהמשך הדיון כדי שנדע מה הסכום עליו מדובר ומה הפתרונות, אבל אני רוצה לומר שבעיקרון זה דבר שהוא פתיר ואני יודע שהוא ייפתר.

אורי אורבך: אם כן, בואו רק נתקתק את זה ונפתור את העניין של השירות הכל כך חיוני.

אורי אורבך: לכן, מאחר שהנושא דחוף, ביקשנו את הדיון המהיר.

אילן גילאון: אני אהיה מאוד קצר כי אין לי הרבה מה להוסיף על מה שגבירתי אמרה בצורה מאוד מתומצתת ומדויקת.

אילן גילאון: מאחר שזה דיון דחוף, אני מעדיף שניתן אפשרות ופתחון פה לאנשים כדי שיוכלו להתייחס לדקויות היותר דקות שיש לנושאים.

אילן גילאון: אני רוצה רק לומר את מה שאני תמיד אומר בישיבות הוועדה הזאת.

אילן גילאון: יש בעיה כאשר מדינה מבקשת להתנהל כל הזמן באמצעות עמותות, מתוך חוסר רצון לקחת באופן ישיר את האחריות.

אילן גילאון: תמיד יש גורם ביניים שמפיל את הדברים ואפשר תמיד לבוא אליו בטענות, כאשר במקרה הזה מדובר בעמותת מגדל אור שבית המשפט שבית המשפט קבע קביעה לגביה.

אילן גילאון: אנחנו בוועדת העבודה והרווחה רואים תמיד קודם כל את הצרכן או את הדייר במקרה הזה , אחר מכן את מי שנותן את השירות, ובסופו של דבר את האחריות הכוללת לעניין הזה.

אילן גילאון: אדוני המנכ"ל, לו היה אפשר, אני הייתי נותן למשרד הרווחה – והייתי נלחם עבור זה – את האמצעים כדי לנהל את הדברים האלה בעצמו כי כך היה צריך להיות.

אילן גילאון: אני רואה במשרד הרווחה את העמותה הראשית והמרכזית כאשר היא עמותת כל העמותות והיא אם כל העמותות כי מרוב עמותות אנחנו עוד נאמץ את המשפט האומר ששונא עמותות יחיה ואני לא רוצה לומר את זה.

אילן גילאון: לצערנו הרב כאשר אין עמותות במצבנו, אז המצב יכול להיות גם יותר גרוע.

אילן גילאון: הדבר יכול לבוא על פתרונו.

אילן גילאון: הזמן כאן לא עובד לטובתנו וחבל כי הנושא נסחב הרבה מאוד זמן ואנשים נפגעים.

אילן גילאון: בסופו של דבר נשלם יותר יקר.

אילן גילאון: בזה אני רוצה לסיים את דבריי כי אין לי משהו חדש להוסיף על דבריכם.

אורלי לוי אבקסיס: כדי שנתחדש ונדע איפה הדברים עומדים, אני מבקשת מהגברת ג'קי לנדאו, יושבת ראש איגוד מורות השיקום, לומר לנו אם מתקיים משא ומתן, היכן הדברים עומדים, היכן הפערים וכולי.

ג'קי לנדאו: אנחנו 35 מורות שיקום שפרוסות בכל הארץ ומספקות שירות ייחודי, כל אחת בקרב 26 אלף העיוורים.

ג'קי לנדאו: אלה עיוורים שבאיזושהי תחנה בחייהם הם בידיים שלנו ולומדים מאתנו כיצד לחיות, לתפקד, להתמודד ולהצליח.

ג'קי לנדאו: העמותה שהיא המעסיק שלנו פגעה במשכורות ובזכויות הסוציאליות שלנו וזאת לאורך חמש שנים.

ג'קי לנדאו: ביום חמישי שעבר הוציאה נשיאת בית המשפט המחוזי בחיפה צו פירוק ומאז אנחנו מובטלות.

ג'קי לנדאו: השירות הייחודי והחיוני הזה מושבת.

ג'קי לנדאו: באנו אליכם היום כדי לטעון באוזניכם כי המדינה חייבת לשלם לנו את המגיע לנו, את הזכויות הסוציאליות ואת החובות שהצטברו.

ג'קי לנדאו: המדינה באמצעות משרד הרווחה הזרימה את כל התקציב לצורכי השירות, המדינה באמצעות משרד הרווחה פיקחה, ביקרה והשגיחה מקרוב ובאורח רצוף וצמוד על התנהלותה של העמותה.

ג'קי לנדאו: המדינה, באמצעות משרד הרווחה, קבעה פעם אחר פעם שהעמותה הזאת תזכה במכרז להפעלת השירות.

ג'קי לנדאו: המדינה עשתה זאת ביודעה כי העמותה נתונה בקשיים, מנוהלת בחוסר יעילות, לוקה בחוסר חוסן כלכלי הולך ומעמיק.

ג'קי לנדאו: המדינה לא יכולה כעת להתנער מאחריותה.

ג'קי לנדאו: היא לא יכולה להסתתר מאחורי הטיעון הטכני כי לא היו יחסי עובד-מעביד בינה לבינינו כי היו יחסים קרובים יותר מיחס עובד-מעביד.

ג'קי לנדאו: אין אדם עיוור בחדר הזה שלא הניח, ובצדק הניח, כי השירות שלנו ניתן על ידי משרד הרווחה.

ג'קי לנדאו: רובם לא היו מודעים כלל לעצם קיומה של העמותה מגדל אור.

אורלי לוי אבקסיס: אני מצטערת, יש לנו בקשה לקצר כי אנחנו רוצים לדון בנושאים השונים ולדעת היכן עומד המשא ומתן.

ג'קי לנדאו: חברי הכנסת הנכבדים, אין תקדים לכיסוי גירעונה של עמותה כושלת בכספי המדינה.

ג'קי לנדאו: יש כאן מקרה כאוב של אי כיסוי חוב על ידי המדינה, חוב שנוצר ממש תחת עינה של המדינה.

ג'קי לנדאו: כדי לסבר את האוזן אספר לכם רק כי באחד המשברים בערב יום כיפורים אחד, פניתי אני בצר לנו אל פקידי המשרד שירחמו על מורה חד הורית וידאגו לשלם לפחות לה את משכורתה שהיא צנועה.

ג'קי לנדאו: מדובר, כדברי השופטת המחוזית, בסכום זניח.

ג'קי לנדאו: פעם אחר פעם הביעה השופטת את אכזבתה – ואני שוב מצטטת מדבריה – מסירובה של המדינה לכסות את החוב שנוצר.

ג'קי לנדאו: מדובר ב-9 מיליון שקלים, כפי שחברת הכנסת לוי אבקסיס אמרה, חוב לכל עובדי מגדל אור, ממנו ישלם הביטוח הלאומי עם הפירוק כמחצית ולכן נותרו כ-4,5 מיליון שקלים.

ג'קי לנדאו: את הליך הפירוק עשינו יד ביד עם שר האוצר ועם המנכ"ל ושניהם הבטיחו לנו אישית כי בתום התהליך יעבירו אותנו, את המורות לשיקום, כמקשה אחת למעסיק ציבורי אחר שהוא בריא וחסון.

ג'קי לנדאו: לאחרונה אמנם באו בדברים עם קרן רש"י, גוף מכובד וראוי לכל הדעות, על מנת שתרכוש את מגדל אור, אך ההסדר המוצע אינו כולל כיסוי החוב שלנו.

ג'קי לנדאו: אמש הודיעו לנו כי יזמינו אותנו, את המורות, לדיאלוג.

ג'קי לנדאו: לכן חברי הכנסת הנכבדים, אנחנו מבקשים מכם שני דברים.

ג'קי לנדאו: האחד, שתפעלו כדי שהמדינה תנהג כלפינו בהגינות כפי שכל אחד מכם היה נוהג בעסקיו הפרטיים ולא תתכחש לנו.

ג'קי לנדאו: הרי היינו למעשה, אם לא להלכה, עובדיה לכל דבר.

ג'קי לנדאו: הדבר השני שהוא לא פחות חשוב, שתלוו את המשך מאבקנו במציאת בית ראוי, להבטיח עתיד איתן ושירות מקצועי להם הבטחנו את כל חיינו.

אורלי לוי אבקסיס: למען ההגינות אני חייבת לומר שבאמת המורות כבר התריעו מספר שנים לגבי היכולת של מגדל אור גם לשלם את המשכורות וגם לעמוד בתנאים אתם אמורים לעמוד מול הרווחה.

אורלי לוי אבקסיס: אני רואה כאן סוג של אחריות שילוחית, כי אם אנחנו ממשיכים ומחדשים, כאשר יש אותות אזהרה, שהמפעיל לא עומד בכל הקריטריונים, שהמפעיל מתקשה לעמוד בחובות שלו, אבל עדיין משרד הרווחה המשיך והעסיק אותו שנה אחרי שנה.

אורלי לוי אבקסיס: אני רוצה לצטט משפט אחד מדבריה של השופטת.

אורלי לוי אבקסיס: בית המשפט הכיר אף הוא באחריות משרד הרווחה על הניהול הלקוי וכבוד השופטת בלה גילאור הביעה את דעתה כי על המשרד להשתתף בתשלום החובות לעובדים וביקשה כי המשרד יציג תוכנית לסיוע בפתרון הבעיה שנוצרה.

אורלי לוי אבקסיס: אני מקווה שהיום באמת יתגבש איזשהו סוג של פתרון.

אורלי לוי אבקסיס: אני באמת רוצה לפנות ליועצת המשפטית של רשם העמותות, עורכת דין מירית כנרי ולשאול איך יתכן שעמותה שכבר חמש שנים לא בדיוק עומדת בכל התנאים, מקבלת פעם אחר פעם חוזים נוספים ואת האישור להמשיך ולעסוק בנושא.

אורלי לוי אבקסיס: איפה זה עומד?

אורלי לוי אבקסיס: עקבתם אחרי העמותה?

אורלי לוי אבקסיס: ידעתם את המצב שלה?

מירית כנרי: רשם העמותות עומד לא פעם במצב של מבוי סתום.

מירית כנרי: אנחנו רואים עמותה שנותנת שירות חיוני לציבור, כפי שנאמר כאן, שירות שהמדינה בעצם הייתה אמורה לתת אותו והיא נותנת אותו באמצעות העמותה, אנחנו בדילמה קשה.

מירית כנרי: אנחנו רואים שמצטבר גירעון ואם אנחנו נבטל את האישור ניהול תקין, העמותה תפסיק לתת את השירות הזה.

אורלי לוי אבקסיס: זאת אומרת שאתם יודעים שהעמותה בבעיה, אבל אתם נותנים לה אישור כי אתם חוששים שפשוט לא יהיה מישהו אחר שייכנס בנעליה וייתן את השירות.

מירית כנרי: אנחנו יודעים שברגע שאנחנו נבטל אישור ניהול תקין, מאותו רגע לא יהיה מי שייתן את השירותים האלה.

אורלי לוי אבקסיס: אתם פניתם לאיזה משרד?

אורלי לוי אבקסיס: הערתם את תשומת לבם?

אורלי לוי אבקסיס: אמרתם שיש אי סדרים בניהול העמותה?

אורלי לוי אבקסיס: עשיתם משהו שיהיה לכם אסמכתא לזה?

מירית כנרי: אנחנו בוודאי מפקחים על עמותות שנכנסות לגירעון, אנחנו מנסים להכניס אותן לתוכנית הבראה שלנו, ומנסים להציג להן איזו דרך לצמצום הגירעון.

אורלי לוי אבקסיס: אתם נתתם אישור של ניהול תקין עת ידעתם שיש בפנים בעיות?

אורלי לוי אבקסיס: זאת נקודה שאנחנו צריכים לדעת עליה.

מירית כנרי: אני רוצה לומר באופן כללי.

אורלי לוי אבקסיס: כי זה כמעט לא חוקי ואת יודעת זאת.

מירית כנרי: לא.

מירית כנרי: לא.

מירית כנרי: אני לא יודעת שזה לא חוקי.

מירית כנרי: אני יודעת שיש לנו אחריות גדולה מאוד כאשר אנחנו באים לבטל אישור ניהול תקין.

אורלי לוי אבקסיס: ידעתם על בעיות בניהול של העמותה?

מירית כנרי: אנחנו בוודאי מקבלים דוחות כספיים מכל עמותה שמקבלת אישור ניהול תקין ואנחנו רואים לא פעם שמצטברים לעמותות גירעונות.

מירית כנרי: עדיין כפתרון לא לתת אישור ניהול תקין, זה פתרון שיכול לתת מכת מוות לציבור נזקק.

מירית כנרי: אנחנו צריכים לגלות אחריות ואנחנו מגלים אחריות.

מירית כנרי: אנחנו מנסים בכל דרך לשקם ולעזור לעמותה.

מירית כנרי: צריך להבין שהעמותה הזאת בעצם נתנה שירות חיוני שלא היה מישהו אחר שייתן אותו.

אורלי לוי אבקסיס: פניתם למשרד הרווחה?

אורלי לוי אבקסיס: אמרתם שיש בעיה עם העמותה הזאת?

מירית כנרי: אם הייתה פנייה למשרד הרווחה, לא צפיתי את השאלה ולכן לא בדקתי בתיק.

אורלי לוי אבקסיס: את מבינה שהשירות הזה היה צריך להינתן על ידי המדינה ומשרד הרווחה היה מוצא מפעיל אחר.

אורלי לוי אבקסיס: החשש שלכם כאן, אני חושבת שהוא פשוט לא רלוונטי כי אם יש ניהול לא תקין, התפקיד שלכם הוא לשים את האצבע על זה.

מירית כנרי: אני רוצה לחדד.

מירית כנרי: אני במיוחד מתייחסת להיבט הכללי כי כמו שאמר כאן חבר הכנסת גילאון הבעיה הזאת היא פעם עם עיוורים ופעם עם מישהו אחר.

מירית כנרי: הבעיה היא כללית.

מירית כנרי: אנחנו רואים עמותה שהיא לא מתנהלת כהלכה, שיש חשש שהניהול כושל, שלפעמים יש הברחת כספים או ניהול אחר שהוא לא בסדר, רשלנות או משהו אחר, ואז בוודאי שלא ניתן אישור ניהול תקין.

מירית כנרי: צריך להבין שבעמותה הספציפית הזאת אין חשש שהניהול היה לא תקין אלא יש כנראה בעיה, כפי שזה גם עלה בבית המשפט, שהיו כאן תעריפים.

נחום איצקוביץ: את לא דוברת אמת.

נחום איצקוביץ: את לא אומרת את הדברים לגבי מגדל אור.

נחום איצקוביץ: אנחנו מוכנים להוכיח אחת לאחת שנתתם ניהול תקין.

נחום איצקוביץ: אינכם נותנים אישור ניהול תקין להרבה עמותות ואנחנו נאלצים ללכת למכרזים חדשים, דבר אותו אני יכול להוכיח.

נחום איצקוביץ: רק חקירת העומק של משרד הרווחה העלתה שהסתירו את הגירעון הזה ואני מוכן להוכיח את זה בכל מקום.

נחום איצקוביץ: תפסיקו לומר דברים שהם אינם אמת.

נחום איצקוביץ: פשוט בושה וחרפה.

אורלי לוי אבקסיס: מר איצקוביץ, אני מבינה על מה אתה מתרעם.

אורלי לוי אבקסיס: גם אנחנו שואלים את השאלה הזאת, איך העמותה מקבלת אישור ניהול תקין.

נחום איצקוביץ: היא אומרת דברים לא נכונים.

מירית כנרי: מה אמרתי לא נכון?

אורי אורבך: מנכ"ל משרד הרווחה אומר לך שאתם תעשו את העבודה שלכם והם יעשו את העבודה שלהם.

אורי אורבך: אני מבין את הדילמה שיש לכם כאשר אתם אומרים שאם אתם לא תתנו ניהול תקין, לא יהיה מי שיעשה את העבודה.

מירית כנרי: זה לא נכון.

אורי אורבך: זה היה ברקע של הדברים.

מירית כנרי: קטעו אותי באמצע דבריי.

מירית כנרי: אני רוצה לומר שבמקרים שאנחנו רואים שהניהול הוא לא כהלכה, בוודאי שלא ניתן אישור.

אורי אורבך: אם כאן לא ראיתם, אז מה אתם כן רואים?

מירית כנרי: אני רוצה להבהיר את ההבדל.

מירית כנרי: כאשר אנחנו רואים שבעצם ניתנים תקציבים והעמותה לא עושה שימוש כראוי בכסף, מנהלת לא נכון, מפזרת כספים שלא כהלכה, במקרה כזה בוודאי שאנחנו לא נותנים אישור ניהול תקין.

אורי אורבך: אבל כאן כן נתתם.

מירית כנרי: במקרה הזה אני מבחינה.

מירית כנרי: כפי שעלה במהלך הפירוק – וזה עלה – התעריפים הרי עודכנו במהלך הפירוק.

מירית כנרי: משמע, המדינה לא שילמה את מלוא התעריפים האלה.

נחום איצקוביץ: למה נתתם ניהול תקין?

נחום איצקוביץ: למה הטעית את משרד הרווחה ונתת ניהול תקין?

אורלי לוי אבקסיס: מנכ"ל משרד הרווחה, אני מבינה שיש כאן נקודה שאולי יכולה לשמש לטובתך ואתה רוצה להיתפס בה.

נחום איצקוביץ: אני סומך על אישור ניהול תקין שלהם.

אורלי לוי אבקסיס: רק לעניין של רשם העמותות, אני חושבת שבכל הסיפור הזה יש כאן גם סוג של רשלנות גם של משרד הרווחה.

אורלי לוי אבקסיס: יש כאן שותפים לרשלנות הזאת.

אורלי לוי אבקסיס: לרשם העמותות באמת יש סוג של אחריות וגם למשרד הרווחה יש סוג של אחריות כמי שעוקב ורואה איך מתנהלים הדברים בשטח.

אורלי לוי אבקסיס: אנחנו נמשיך וניגע בנקודה הזאת, אבל קודם אני רוצה לתת את רשות הדיבור למנכ"ל המרכז לעיוור, הרצל מוכתר, שיאמר לנו מה המצב היום, איפה עומדים הדברים, מה קורה עם אותם עיוורים שכיום בסוג הוואקום הקיים הם לא מקבלים את השירות לו הם זכאים.

אורלי לוי אבקסיס: תאיר את עינינו.

הרצל מוכתר: גבירתי, אנחנו אומרים שכאשר אדם נכנס למקום העבודה, יש לו גם זכויות וגם חובות.

הרצל מוכתר: לצערנו הרב למורות יש רק חובות.

הרצל מוכתר: המורות האלה עושות עבודת קודש.

הרצל מוכתר: הן משרתות אוכלוסייה גדולה.

הרצל מוכתר: לשמחתנו תוחלת החיים הולכת וגדלה, אבל קורה שלפעמים אנשים מתעוורים והם חושבים שכל עולמם חשך עליהם, אבל אז נכנסת המורה לבית, לרחוב, לניידות, ולכל מקום ומקום.

הרצל מוכתר: היום, כאשר המורות לא נותנות את השירות, אני רוצה לומר לך שאנחנו, העיוורים, יושבים בבית – לא אני, אבל חברים שלי – ומחכים לחסדי שמים.

הרצל מוכתר: אני משוכנע ובטוח ששר הרווחה ומנכ"ל המשרד עושים עבודה יוצאת מן הכלל, אבל בסופו של דבר מדובר בכסף.

הרצל מוכתר: למה אותן מורות שעבדו במשך כל כך הרבה שנים צריכות לצאת עם צרור נקוב?

הרצל מוכתר: הרי בסופו של דבר הן עשו עבודה נפלאה, הן היו שליחי מצווה ותמיד אנחנו אומרים ששליחי מצווה אינם ניזוקים אבל אנחנו רואים שהמורות ניזוקות תרתי משמע.

הרצל מוכתר: לדעתי במקום שימשיכו לדבר ויקימו עוד ועדה ועוד ועדה, בואו תמצאו את הדרך להעביר להן את הכספים החסרים כי הרי הכסף הזה יימצא.

הרצל מוכתר: מה היה קורה אם נמל אשדוד היה מושבת?

הרצל מוכתר: מיד היו מוצאים את התקציב.

הרצל מוכתר: מה היה קורה אם הייתה שביתה בשדה התעופה?

הרצל מוכתר: מיד היו מוצאים את הדרך.

הרצל מוכתר: אם חס וחלילה בנק היה קורס, היו מוצאים את הדרך והיו מזרימים עשרות מיליוני שקלים.

הרצל מוכתר: במקרה שלנו מדובר בסכום פעוט.

הרצל מוכתר: אדוני המנכ"ל, אני יודע שאתה עם נפש חפצה ורצון טוב, וגם את השר אני מכיר ומוקיר, ואני משוכנע ובטוח שתמצאו את הדרך.

הרצל מוכתר: זאת לא הבעיה הדיון לגבי מה שעשה רשם העמותות או לא עשה רשם העמותות.

הרצל מוכתר: אפשר לקחת מאזן, לגמד אותו ולעשות ממנו מה שרוצים ורשם העמותות מקבל את המאזן ויכול לומר שהכל בסדר וימשיך לתת אישור ניהול תקין.

הרצל מוכתר: אני יודע על פעמים בהם רשם העמותות מוריד אישור תקין על לא דבר.

הרצל מוכתר: בכל זאת, הדיון על רשם העמותות לא צריך להיות היום אלא בפעם אחרת.

הרצל מוכתר: אני מבקש מהוועדה הנכבדה הזאת שהיום אנחנו נצא עם חיוך וכי השירות לעיוורים לא ייפגע.

הרצל מוכתר: אני מבקש שהמורות יחזרו לעבודה.

הרצל מוכתר: תנו להן את המגיע להן.

הרצל מוכתר: זה חשוב, זה מלמד אותנו שלא עוזבים את האנשים באמצע המערכה.

הרצל מוכתר: תודה לכם.

אורלי לוי אבקסיס: תודה רבה לך.

אורלי לוי אבקסיס: אנחנו דנים כאן בכסף, בעניינים מקצועיים, באחריות משרדים ואני רוצה שנסתכל טיפה על הפן האישי.

אורלי לוי אבקסיס: אני רוצה לבקש מהגברת גליה פרידמן, אם לילדה עיוורת, לספר לנו על ההתמודדות, במה הדברים כרוכים והיכן נפגע עכשיו השירות שחדל לתפקד בימים האחרונים.

אורלי לוי אבקסיס: איך הוא פוגע בכם או בבתך באופן התפקוד היום יומי שלה.

גליה פרידמן: הילדה שלי נולדה בשבוע ה-28.

גליה פרידמן: היא נולדה עם שיתוק מוחי בארבע הגפיים ועם לקות ראייה על רקע פגיעה מוחית מאוד מאוד חמורה.

גליה פרידמן: היא שוחררה מבית החולים רק בגיל שמונה חודשים וזה כאשר היה לה אח תאום בבית שגם הוא לא היה לגמרי בסדר.

גליה פרידמן: לא ידענו אפילו היכן להתחיל אבל הדמות הראשונה שנכנסה אלינו הביתה הייתה המורה המשקמת, חיה זקון, שנמצאת לידי.

גליה פרידמן: היא הייתה קרן האור היחידה בשטח.

גליה פרידמן: היא התחילה לעבוד עם הילדה, ללמד אותה ולאמן אותה כבר בגיל שמונה חודשים וכך זה עד היום.

גליה פרידמן: הילדה לא ידעה למקד מבט, היא לא הבחינה בין אור לחודש.

גליה פרידמן: כל העבודה הייתה רק בחושך כי היא הייתה ממש כמו ילדה עיוורת.

גליה פרידמן: ההדרכה שהיא נתנה לנו, איך לעבוד על הבחנה בין אור לצל, קונטרסטים, כל מיני דברים שמראים לנו איך לתפקד בבית עם הילדה.

גליה פרידמן: בשנתיים האחרונות הילדה התקדמה אודות לעבודה קשה שלנו ההורים ביחד עם המורה המשקמת וביחד עם גורמים שיקומיים אחרים.

גליה פרידמן: הילדה מאוד מאוד התקדמה.

גליה פרידמן: מה שקורה זה שכל רגע מגיע מכשול חדש משום שהילדה צריכה לרכוש מיומנויות נוספות וכל המיומנויות האלה קשורות בראייה שלה.

גליה פרידמן: כל דבר כזה מחייב הדרכה נוספת שתראה לנו איך להתמודד כדי שהילדה תוכל להמשיך ולהתקדם.

גליה פרידמן: אני עכשיו בחרדה גדולה כי אני לא יודעת מה יהיה מחר בבוקר.

גליה פרידמן: זה משפיע על היום יום שלי בזה שאין לי הדרכה מסודרת.

גליה פרידמן: בגן של הילדה - המורה השיקומית נכנסת גם הביתה וגם למסגרת השיקומית - אין הבנה בתחום העיוורון כי בהכרח לילדה בעיות מגוונות כאשר צריכים לתת פתרונות מגוונים בהרבה מאוד תחומים.

גליה פרידמן: יוצא שאין לי עזרה כאן ואין לי עזרה כאן, דבר שיכול לפגוע בהתפתחות של הילדה, בהתקדמות שלה ובסיכויים שלה לחיים טובים יותר.

אורלי לוי אבקסיס: אני חושבת שדרך העיניים שלך אנחנו יכולים להבין כמה חשוב הטיפול הפרטני, כמה חשובה ההדרכה כשהיא נעשית אחד מול אחד.

אורלי לוי אבקסיס: כאשר אנחנו מדברים בקבוצות, אני לא יודעת כמה הילדה שלך הייתה יכולה להרוויח.

קריאה: שום דבר.

אורלי לוי אבקסיס: אני רוצה שמשרד הרווחה ישים לנגד עיניו את הצורך הזה ואת החשיבות של איכות השירות והיקף השירות.

אורלי לוי אבקסיס: נשמע את חברת הכנסת רחל אדטו ולאחר מכן יגיע הזמן לפנות למנכ"ל משרד הרווחה, מר איצקוביץ.

רחל אדטו: אני רוצה לחלק את דבריי לכמה נושאים.

רחל אדטו: אין עוררין לגבי הצורך במורות שיקומיות ואין עוררין על התפקיד הנהדר שהן עושות.

רחל אדטו: אנחנו כחברי כנסת נחשפנו בשבוע האחרון למספר מורות שיקומיות ולמספר עיוורים שבאו אתן וכל אחד שיבח והלל אותן.

רחל אדטו: אין ויכוח לגבי הצורך לשמר את השירות הזה, לשמר את השירות ולהרחיב אותו.

רחל אדטו: על זה אין עוררין במקום הזה.

רחל אדטו: החלק השני הוא החלק היותר משמעותי.

רחל אדטו: אני לא רואה מקום להפריט שירות שהוא שירות רווחה פר אקסלנס.

רחל אדטו: זאת דוגמה לשירות שמשרד הרווחה צריך לקבל על עצמו כמשרד.

רחל אדטו: אני לא יודעת מה ההיסטוריה של עמותת מגדל אור.

רחל אדטו: ראיתי כמה פעמים את מנכ"ל המשרד יושב בדיונים ואף פעם לא ראיתי אותו כל כך כועס כמו שהוא כעס הפעם לגבי הדברים שנאמרו על ידי רשם העמותות.

רחל אדטו: בוודאי לא אנחנו ניכנס לעובי הקורה ונאמר מי צודק ומה היה.

רחל אדטו: אני חושבת שתפקיד רשם העמותות הוא באמת לפקח ולעשות את המקסימום כדי שהאמת בכל עמותה תצא לאור, כך שלא יהיה כל כיסוי ושום דבר שהוא לא שקוף לחלוטין.

רחל אדטו: כמובן אינני נכנסת לנושא הזה ואין לי בסיס לומר משהו, לא טוב ולא רע.

רחל אדטו: יחד עם זאת, אני חושבת שגלגול השירות לפתחה של קרן רש"י, שגם לה יש זכויות רבות, הוא לא נכון.

רחל אדטו: זה שירות ממשלתי שמשרדי הממשלה צריכים לקבל על אחריותם ולא להעביר ממשרד האוצר למשרד הרווחה.

רחל אדטו: צריך למצוא מענה לאותן 35 מורות כך שתהיינה עובדות מדינה, לשמור על זכויותיהן ולהעביר אותן למשרד הרווחה.

רחל אדטו: לא צריך למצוא עוד גורם חדש במערכת, את קרן רש"י, שיקבל את זה על אחריותו או יממן את המורות האלה.

רחל אדטו: את המורות צריך לשמור ולשמר אבל במסגרת מאוד מוגדרת ומאוד מסודרת כאשר לטעמי משרד הרווחה הוא הכתובת הנכונה והוא זה שצריך לקבל אחריות על כל הנושא הגדול הזה.

רחל אדטו: בסופו של יום גם הסכומים כאן הם לא הסכומים שמשרד הרווחה צריך עכשיו להפוך את כל תקציבו כדי לקלוט את הנושא הזה תחת כנפיו.

אורלי לוי אבקסיס: אני חייבת לומר לך שבעניין הזה אני מסכימה אבל כמי שמתעסקת עם משרד הרווחה לא מעט ובאופן שוטף, אני יודעת מה זה תקנים.

אורלי לוי אבקסיס: אני יודעת כמה נאבקנו על תקנים לחוקרי ילדים – ומדובר בסך הכל ב-22 תקנים – שהצריכה את התערבות יושב ראש הכנסת.

אורלי לוי אבקסיס: הפתרון יכול להיות פתרון נוסף.

אורלי לוי אבקסיס: הפתרון יכול להיות בחזיתות נוספות, אבל כל פתרון שילך ויתגבש, חייב להביא בחשבון את הזכויות של המורות, את הזכויות לפנסיה שלהן, את השכר שלהן והלוואי שהפתרון היה שהן יהפכו להיות עובדות מדינה, אבל אני יודעת שזה סוג של חלומות באספמיה.

אורלי לוי אבקסיס: אנחנו ננסה לכוון לכיוון הזה, אבל גם אם זה לא יתקבל על ידי משרד הרווחה, יש פתרונות אחרים שיכולים באמת להבטיח את האינטרס של המורות ואת האינטרס של כולנו כחברה.

אורלי לוי אבקסיס: זה הזמן לפנות למנכ"ל משרד הרווחה, מר איצקוביץ אבל לפני כן אני רוצה לומר לך משהו.

אורלי לוי אבקסיס: אני אשמח לשמוע את משרד הרווחה כי אנחנו מדברים כאן על פערים שהם לא גדולים במיוחד.

אורלי לוי אבקסיס: בוא נגיד שהמורות התריעו, רשם העמותות נתן אישור תקין, ולא משנה אם משרד הרווחה פעל בהסתמך על אישורים או את מי הוא העדיף בנושא הזה.

אורלי לוי אבקסיס: זאת לא אחריות המורות.

אורלי לוי אבקסיס: המורות צריכות לדעת שכאשר הן עובדות ולוקחים להן מהמשכורת כסף לזכויות הסוציאליות שלהן, הן צריכות לשבת בשקט מתוך מחשבה שהזכויות האלה באמת מבוטחות.

אורלי לוי אבקסיס: אם משרד הרווחה היה צריך לעשות יותר בדיקת עומק, אולי הוא היה צריך לעשות ואנחנו נקבל גם את התשובה הזאת.

אורלי לוי אבקסיס: במשרד הרווחה יש עודף של כ-126 מיליון שקלים ואולי שם אפשר למצוא את הבשורה.

אורלי לוי אבקסיס: אם כל פעם נגלגל את האחריות ממשרד למשרד, אנחנו כאן מסירים את אחריות המדינה שצריכה לטפל באזרחים שלנו.

אורלי לוי אבקסיס: יש רזרבות למשרד, ולא רק אני יודעת את זה.

אורלי לוי אבקסיס: יש כאן אינטרס חברתי כל כך גדול, יש כאן אינטרס אישי של המורות, יש כאן אינטרס של החברה שלנו בניהול תקין והשאלה היא האם יש אפשרות למצוא את המימון הזה.

חיים אמסלם: אני מבקש לשאול שאלה.

אורלי לוי אבקסיס: מאחר שחבר הכנסת אמסלם הוא אחד המציעים, אנחנו ניתן לו את רשות הדיבור.

חיים אמסלם: תודה גבירתי יושבת הראש.

חיים אמסלם: אני באמת רוצה להיות קצר.

חיים אמסלם: אני מתנצל על שלא הייתי כאן מתחילת הדיון.

חיים אמסלם: יש תפוח אדמה לוהט.

חיים אמסלם: הייתה בעיה בעמותת מגדל אור, מצאו את קרן רש"י ואומרים לה, קחי וטפלי.

חיים אמסלם: עכשיו יש בעיה.

חיים אמסלם: אני מבקש לדעת מי אמור לפתור את הבעיה הזאת.

חיים אמסלם: זה שיתחילו לגלגל האחד לשני, אחד יאמר שהוא לא אשם אלא השני אשם, יאמרו שרשם העמותות לא היה בסדר, יאמרו שמשרד הרווחה לא היה בסדר – זה לא מעניין.

חיים אמסלם: אנחנו רוצים כאן פתרון.

חיים אמסלם: יש כאן טרגדיות, יש כאן משפחות.

נחום איצקוביץ: תחוקק חוק.

חיים אמסלם: אם תציע שזאת הדרך היחידה וזה הפתרון היחיד, אנחנו נשקול.

אורלי לוי אבקסיס: החוק אומר ששירותי הרווחה צריכים לתת את השירות הזה.

אורלי לוי אבקסיס: אין טעם בחוק נוסף.

נחום איצקוביץ: יש אפשרות שרק אתם תדברו, אני אשתוק ואלך לדרכי.

אורלי לוי אבקסיס: רציתי שתשמע את כל הטענות כדי שתגיב על הכל בבת אחת.

אילן גילאון: יש אפשרות שרק אתה תדבר ואנחנו נשתוק.

אילן גילאון: יש חוק שאי אפשר לחוקק אותו והוא שאנשים יהיו בני אדם.

אורלי לוי אבקסיס: אנחנו רוצים לשמוע את משרד הרווחה.

אבי שדה: כל הזמן מדובר כאן רק על המורות השיקומיות אבל יש קבוצת עובדים אחרת שפועלת וממשיכה לפעול בעל כורחה ויש לה חשיבות.

אבי שדה: מדובר על מפעל מוגן, מדובר על קבוצת עובדים לויאלית עד כמה שאפשר.

אבי שדה: אני חושב שכאשר מדברים כל הזמן על המורות השיקומיות, עם כל הכבוד הראוי להן, וראוי להן כבוד על עבודתן, על עבודת הקודש שהן עושות, יש קבוצה אחרת שהיא מאוגדת תחת הסתדרות עובדים לאומית ואנחנו שמרנו על שקט תעשייתי מכיוון שהובטח לנו במשך כל התקופה שאנחנו ניכנס למסלול קיבוצי מסודר עם תנאים סוציאליים וכיסוי החובות ולא מדובר רק על החובות של ביטוח לאומי.

אורלי לוי אבקסיס: מר איצקוביץ, בבקשה.

נחום איצקוביץ: הנושא של מגדל אור הוא רגיש, הוא כואב ולא סתם יצאתי מגדרי כאשר אמרו כאן דברים שהם לא היו מדויקים לטעמי.

נחום איצקוביץ: זה לא נובע מתוך כעס אלא מתוך כאב.

נחום איצקוביץ: מגדל אור היא עמותה שפועלת למעלה מארבעים שנים, הרבה לפני שאני בכלל חלמתי להיות במשרד הרווחה.

קריאה: שישים שנים.

נחום איצקוביץ: אנחנו כמשרד במשך שנים רבות, לפי ההיסטוריה שבדקתי, סמכנו וסומכים על מגדל אור שתפעל כראוי והיא אכן פעלה כראוי הרבה מאוד שנים.

נחום איצקוביץ: העמותה נקלעה לקשיים בגלל בעיה ניהולית-ארגונית שלפחות למיטב ידיעותיי כמנכ"ל המשרד לא הגיעו לשולחן באופן ברור, מוגדר ומקצועי, רק כאשר אנחנו שלחנו בדיקת עומק של רואה חשבון שבדק וחשף שיש חובות וגירעונות בסכום של תשעה מיליון שקלים שרובם מתייחסים לעובדים, ולא רק למורות השיקומיות.

אבי שדה: יש כאן מכתב של יושב ראש הסתדרות העובדים הלאומית, מר יואב שמחי,

קריאה: זה לא רלוונטי.

אורלי לוי אבקסיס: רשות הדיבור למנכ"ל משרד הרווחה.

אורלי לוי אבקסיס: כולנו צמאים לשמוע את דבריו וכולנו מצפים לשמוע כאן בשורה כלשהי.

אורלי לוי אבקסיס: אנחנו ניתן לו את הזמן ואת הכבוד הראוי.

אורלי לוי אבקסיס: אני חושבת שרוב הנקודות כאן הועלו והועלו בצורה די ברורה.

נחום איצקוביץ: עמותת מגדל אור פועלת בחמישה מישורים כאשר אחד המישורים החשובים הוא עבודתן של המורות השיקומיות שאני מכבד אותן ומעריך אותן, גם אני וגם השר, שהן עושות עבודת קודש מקצועית שבמסגרת מה שהתרחש במשך שישים שנים, אין לה תחליף במדינת ישראל כי נוצר הצבר של ידע ובמידה מסוימת גם מונופול של ידע, שזאת אחת השגיאות של המשרד במהלך השנים.

נחום איצקוביץ: לא יצרו עוד חלופות אחרות איכותיות.

נחום איצקוביץ: אני כרגע לא נכנס לעניין הזה, אבל גם זה לקח שצריך ללמוד מבחינת הצבר הידע.

נחום איצקוביץ: יש מפעל מוגן עם 200 אנשים שעושים שם עבודה מאוד חשובה.

נחום איצקוביץ: יש מערכות שיקומיות בתוך המקום.

נחום איצקוביץ: לכל אחד מהם יש עובדים נאמנים ומסורים שעושים את עבודתם וכולם נפגעו מהמשבר הזה.

נחום איצקוביץ: אני רוצה לציין שמשרד הרווחה רואה לנגד עיניו את כל התמונה, גם השר, גם אני וגם הצוותים המקצועיים, סמנכ"ל המשרד, היועצת המשפטית וגורמים אחרים.

נחום איצקוביץ: ההתחייבות של המשרד כלפי ההתנהלות היא בראש ובראשונה כלפי העיוורים וכבדי הראייה שמקבלים את השירותים, חלקם בצפון וחלקם בכל הארץ, וכמובן גם כלפי העובדים.

נחום איצקוביץ: אנחנו לא מתכחשים לעובדה הזאת שיש למשרד אחריות כלפי אספקת שירותים במדינת ישראל.

נחום איצקוביץ: אספקת השירותים במדינת ישראל ניתנת על ידי שלושה גורמים: ממשלה, הרשויות המקומיות, גופים פרטיים וגופים ציבוריים במתכונת של עמותת מגדל אור.

נחום איצקוביץ: משרד הרווחה – וזה לא סוד, כי אנחנו המשרד היחידי שמפרסם את זה – מבצע התקשרויות בנושא של אספקת שירותים עם למעלה מאלף עמותות וארגונים חברתיים בהיקף תקציבי של מיליארד וחצי שקלים.

נחום איצקוביץ: אם מישהו חושב שמשרד הרווחה יכול לקבל היום – חברת הכנסת אדטו – לחיקו קרוב ל-10,000 או 15 אלף עובדים שיהפכו להיות עובדי מדינה בכל השירותים הכי חיוניים, אלה חלומות באספמיה.

נחום איצקוביץ: לכן אין לנו ברירה אלא לשכלל את הכלים שיש בידינו.

אורלי לוי אבקסיס: אני חושבת שרוב החברים כאן באמת לא אוהבים את ההפרטה המטורפת של המדינה ובעיקר בשירותים בסיסיים, בשירותי רווחה.

אורלי לוי אבקסיס: אנחנו מבינים את הקושי של משרד הרווחה ואת המדיניות.

אורלי לוי אבקסיס: השאלה היא איך אנחנו מבטיחים את זכותן של המורות לפנסיה?

נחום איצקוביץ: אני מבקש מהיושבת ראש שתיתן לי אפשרות לדבר ברצף.

נחום איצקוביץ: זה לא מן הדברים הקלים.

אורלי לוי אבקסיס: אני שים את הדגש היכן שצריך.

נחום איצקוביץ: אני שם את הדגש היכן שאני מוצא לנכון, עם כל הכבוד ליושבת ראש.

נחום איצקוביץ: הנושא הזה של אספקת השירותים לעיוורים הוא נושא בנשמתנו.

נחום איצקוביץ: אנחנו כמשרד משלמים – וגאים על כך – 90 מיליון שקלים באספקת שירותים לאנשים עיוורים במגוון של שירותים.

נחום איצקוביץ: אני שמח שנחשפתם – אמרה חברת הכנסת אדטו – במקצת לאיכות השירותים שהמשרד מבצע עם ארגונים נוספים וחשובים, כולל גם עם המרכז לעיוור והרצל נמצא כאן.

נחום איצקוביץ: יש לנו אספקת שירותים באמצעותם והיא בצורה איכותית וטובה.

נחום איצקוביץ: אנחנו צריכים לפקח ואנחנו עושים כמיטב יכולתנו.

נחום איצקוביץ: יש מגבלה אחת שאין ביכולתנו לעשות.

נחום איצקוביץ: אנחנו איננו מופקדים על ניהול תקין.

נחום איצקוביץ: כדי להימנע מבעיות מסוג זה, המשרד מעסיק קרוב לארבעים משרדי רואי חשבון שיעשו בדיקות עומק וגם הם מפשלים, שכן שנה לפני כן הייתה בדיקת עומק נוספת של רואה חשבון קודם שהעלתה שאין גירעון, ויש לי עוד עמותות כאלה.

נחום איצקוביץ: אנחנו נקלענו למציאות קשה.

נחום איצקוביץ: אני לא רוצה להרחיב את הדיבור אלא להתמקד בניסיון לפתרון.

נחום איצקוביץ: על מנת לסלק את הנהלת העמותה הקודמת – ואני אומר לסלק – שהיא כשלה בגדול, ואולי במקומות אחרים היינו מבצעים כלפיהם תביעות אישיות, היה צורך ללכת לבית המשפט.

נחום איצקוביץ: היוזמה ללכת לבית המשפט באה מהמורות השיקומיות והתקבלה בהבנה על ידינו כי לנו לא הייתה דרך אחרת לסלק את הנהלת העמותה.

נחום איצקוביץ: היה כאן קושי גדול מאוד ולא רצינו לפגוע לא בעיוורים שמקבלים את השירותים גם במקום וגם בכל רחבי המדינה.

נחום איצקוביץ: הלכנו יד ביד עם המורות השיקומיות שיזמו את הפירוק ואכן הגיע השלב בו יש פירוק.

נחום איצקוביץ: לכל אורך הדרך בתקופה האחרונה היו ניסיונות מאוד מאוד מורכבים לתת לזה מענה.

נחום איצקוביץ: אני אומר שהבעיה איננה בעיה כספית שמשרד הרווחה יקצה שלושה או ארבעה מיליון שקלים.

נחום איצקוביץ: אני אמרתי את זה קבל עם ועדה, כתבתי במכתב ואת המכתב נתתי גם ליושבת הראש.

נחום איצקוביץ: ב-20 ביולי כתבנו מכתב למשה בר סימן-טוב, סגן הממונה על אגף התקציבים, וליאיר טל, סגן החשב הכללי, שבו הציע משרד הרווחה בחתימתי שהמדינה תרכוש את עמותת מגדל אור על מרכיביה ובסכום שהיא תרכוש, היא תכסה את ההתחייבויות כלפי כל החייבים, העובדים, המורות השיקומיות וגם עובדים אחרים, גם ספקים וגם גורמים אחרים.

נחום איצקוביץ: זה בכתובים מה-20 ביולי ואני לא ממציא את זה.

אורי אורבך: תרכוש ובאיזה מעמד זה יהיה?

נחום איצקוביץ: המדינה יודעת לרכוש נכס.

נחום איצקוביץ: אחרי שנגמור את פרשת החובות, המשרד יוציא מכרז חדש.

אילן גילאון: מתי המדינה רכשה נכס?

נחום איצקוביץ: היא רכשה נכסים והיא מעבירה דברים מסוימים.

נחום איצקוביץ: כשהיא רוצה, היא רוכשת נכסים.

אורלי לוי אבקסיס: הביטוח הלאומי גם בנה כמה מבנים.

אורלי לוי אבקסיס: גם בחיפה קנו נכס חדש.

נחום איצקוביץ: אנחנו סבורים שגם המשרד מבין את הצרכים של העובדים.

נחום איצקוביץ: פגשנו את ועד העובדים ואנחנו בקשר עם ועד העובדים.

נחום איצקוביץ: אנחנו לא סבורים שהבעיה היא רק של המורות אלא היא בעיה של כל המכלול.

נחום איצקוביץ: אנחנו הצענו הצעה.

נחום איצקוביץ: שווה למדינה – ערכית, כספית, כלכלית – לקחת כי מדובר בנכס עם 26 דונם ושם אנחנו יכולים לפתח שירותים נוספים.

נחום איצקוביץ: המשרד נאבק באספקת שירותים, לבנות הוסטל, דירה וכולי, ואתם חברי הכנסת יודעים את זה היטב.

אורלי לוי אבקסיס: מה העלות?

אורלי לוי אבקסיס: אם מעבירים את זה עכשיו לקרן רש"י תמורת 2,6 מיליון שקלים, זה אומר שאולי אנחנו כאן הפסדנו ויכול להיות שהיה כדאי לקבל את ההצעה שלכם.

נחום איצקוביץ: מה שאת עושה, זה בדיוק מסוג הדברים שקיימים במשא ומתן.

נחום איצקוביץ: ראשית, זה לא מנותח נכון.

נחום איצקוביץ: קרן רש"י לא רוצה לרכוש את המקום.

נחום איצקוביץ: היינו צריכים לבקש ולהתחנן בפני קרן רש"י שתסכים להיכנס למהלך.

נחום איצקוביץ: יכול להיות שמחר, כתוצאה מהדיון הזה, יודיע לי אלי אלאלוף שאעזוב אותו בשקט ושנשבור את הראש לבד.

אורלי לוי אבקסיס: מתוך היכרות אישית עם אלי אלאלוף, אני בטוחה שהוא ירצה לפתור את הבעיה הזאת לטובת כולם אבל אנחנו לא מצפים שהעמותה תיקח עליה את ההתחייבויות.

נחום איצקוביץ: ההצעה הזאת נדחתה ואני מבין את האוצר ומבין מדוע היא נדחתה.

נחום איצקוביץ: היא נדחתה מהטעמים שאנחנו עובדים עם למעלה מאלף עמותות, עמותות רבות יכולות להיקלע לקשיים והדבר הזה יהפוך באופן אוטומטי לתקדים שבו המדינה, האוצר, תצטרך להיכנס בנעלי ארגונים חברתיים.

נחום איצקוביץ: גם עכשיו אני אומר שמבחינה תקציבית אני מתחייב לא לבקש תוספת תקציבית מהאוצר אם יאפשר לנו לכסות את הפער בין הביטוח הלאומי לבין ההתחייבויות הכוללות ולא רק לעובדות השיקומיות אלא גם לעובדים האחרים.

נחום איצקוביץ: אני רוצה לומר את זה כאן.

נחום איצקוביץ: גם לספקים שנתנו שירותים.

אורלי לוי אבקסיס: אתה אומר שבלי תקציב מיועד ממשרד האוצר.

נחום איצקוביץ: אני לא מבקש תקציב.

נחום איצקוביץ: לטובת העניין הזה או שצריך לעשות תיקון חקיקה שמאפשר לנו לעשות את זה, או שתיעשה איזושהי הוראת שעה או תקנה שהאוצר יאפשר לי לעשות זאת, שכן מנכ"ל משרד לא יכול להגיע להסדרים באופן עצמאי.

קריאה: זאת בשורה.

אורלי לוי אבקסיס: אין ספק.

אורלי לוי אבקסיס: אם האוצר יאשר את זה, נצא מכאן עם בשורה.

נחום איצקוביץ: אני חוזר ונותן כאן דגש.

נחום איצקוביץ: על מנת לפתור את הבעיה, גם השר הרצוג וגם אני היינו מוכנים בהסטה תקציבית לתת את הפתרון

אורלי לוי אבקסיס: את זה אנחנו שמחים לשמוע.

נחום איצקוביץ: אמרנו את זה בעבר ואמרנו את זה גם למורות יותר מפעם, שזאת לא הבעיה הכספית התקציבית.

אורלי לוי אבקסיס: מה תגובת האוצר?

נחום איצקוביץ: האוצר נמצא כאן.

נחום איצקוביץ: אנחנו צריכים ללכת גם לחלופות אחרות.

נחום איצקוביץ: בית המשפט קבע את קביעתו ואנחנו כן רוצים לנהל דיאלוג וכן לנסות למצוא פתרון.

נחום איצקוביץ: זה לא בהכרח שתהיה קרן רש"י.

נחום איצקוביץ: בית המשפט קבע שיהיה פרסום.

אילן גילאון: מדובר כאן על המרכז לעיוורים כאחת ההצעות?

נחום איצקוביץ: בית חינוך לעיוורים.

נחום איצקוביץ: יכול להיות שגם בית חינוך עיוורים ייכנס.

נחום איצקוביץ: החלטת בית המשפט קבעה שבהסכמת משרד הרווחה, מבחינת איכות השירות, יכולים גופים נוספים ציבוריים להיכנס וזה פתוח.

אורי אורבך: יהיה מכרז?

נחום איצקוביץ: תהיה הודעה.

נחום איצקוביץ: יהיה קול קורא של המפרק אתנו ביחד.

נחום איצקוביץ: אם נמצא גורם אחר שייכנס, ברוך הבא.

אבי שדה: עם דגש שיש עדיפות למקום מסוים.

אבי שדה: זה מה שנאמר בבית המשפט בדיון האחרון.

אבי שדה: הנחיות המשרד הן שיש עדיפות מיוחדת.

נחום איצקוביץ: יש לי כאן את פסק הדין.

נחום איצקוביץ: בית המשפט אפשר למשרד להמשיך להעביר את ה-15 מיליון שקלים למגדל אור ואנחנו נעשה את זה.

נחום איצקוביץ: גם שדרגנו את התעריפים שנמצאו בחלקם שיש צורך לשדרג אותם.

נחום איצקוביץ: בית המשפט אפשר למשרד הרווחה זכות וטו שלא יבוא חאפר שייכנס למהלך ויפגע בעיוורים ובעובדים.

אורלי לוי אבקסיס: אנחנו שמחים לשמוע שנלמדו לקחי העבר.

נחום איצקוביץ: ארבעים שנים הם עבדו בסדר.

אורלי לוי אבקסיס: במשך חמש השנים האחרונות מתריעים על כך שהם לא בסדר.

נחום איצקוביץ: אני לא יודע.

נחום איצקוביץ: אני לא ראיתי התרעה אבל אני לא רוצה להיכנס כרגע להיסטוריה הזאת.

אורי אורבך: אבל איפה ניפגש בעוד חודש?

נחום איצקוביץ: יש כאן כרגע שתי חלופות.

נחום איצקוביץ: אנחנו צריכים ללכת במהלך.

נחום איצקוביץ: יש החלטת בית משפט ואתה צריכים ללכת.

נחום איצקוביץ: אנחנו צריכים לפרסם באופן ברור ביותר שיבוא גוף ציבורי מה הם התנאים לגוף הציבורי, אנחנו צריכים שיבואו גופים ציבוריים, ייבחרו, הגופים הציבוריים יידרשו לשים כספים.

נחום איצקוביץ: אני גם אומר עוד פעם שאם אני כמשרד אדרש להוסיף כספים, הבעיה התקציבית היא איננה הבעיה המרכזית.

נחום איצקוביץ: הבעיה העקרונית המשפטית אולי, אולי החוקית, היא הבעיה שמונעת ממני לבצע את המהלך.

נחום איצקוביץ: אני מתחייב כאן ואומר שאני לא מבקש שקל מהאוצר כתוספת תקציבית.

קריאה: זאת בשורה טובה.

נחום איצקוביץ: אני אמרתי את זה יותר מפעם ואם זאת בשורה, אני שמח.

נחום איצקוביץ: זאת גם עמדתו של השר והוא מגבה אותי בכל מה שנאמר כאן.

אילן גילאון: זאת בשורה ענקית.

נחום איצקוביץ: רק בשנה האחרונה אנחנו העברנו 60 מיליון שקלים כסיוע לעמותות.

אורלי לוי אבקסיס: אני באמת רוצה לברך את משרד הרווחה.

אורלי לוי אבקסיס: כאשר מגיעה למשרד ברכה, גם את זה אנחנו יודעים לתת.

אורלי לוי אבקסיס: אני רוצה לברך את המשרד על הצעתו, מה גם שאני לא מבינה היכן תהיה התנגדות האוצר אם מדובר בכך שלא יבקשו תקציב נוסף ממנו.

אורלי לוי אבקסיס: זה הזמן לשמוע מה אומר על כך האוצר ולמה הוא מתנגד, אם בכלל.

נחום איצקוביץ: ברשותך, עוד משפט אחד.

נחום איצקוביץ: בשיחה שהייתה אתמול לשר הרצוג עם נציגות המורות השיקומיות סוכם שתהיה פנייה לפגישה עם שר האוצר, פנייה משותפת שלהן ושלנו.

אוהד רייפל: לנו כמשרד ברורה החשיבות העצומה שיש לשירות לעיוור, כמו שירותים רבים נוספים שיש למשרד הרווחה.

אוהד רייפל: אני חושב שהחשיבות הזאת מתבטאת היטב גם בהצעת התקציב שמונחת לקראת שנת 2011-2012.

אוהד רייפל: משרד הרווחה הוא אחד המשרדים שמקבל את התוספות המשמעותיות ביותר שהן מעל 400 מיליון שקלים בשנתיים.

אוהד רייפל: למשרד יש תוספת כוח אדם שהיא לא 22 עובדים אלא כ-150 עובדים, לא כולל העובדים של הרשויות המקומיות.

אורלי לוי אבקסיס: דיברנו על חוקרי ילדים.

אורלי לוי אבקסיס: 22 עובדים כחוקרי ילדים.

אורלי לוי אבקסיס: אתה יודע מה נדרשנו לעשות כדי לאשר את זה.

אוהד רייפל: אני אומר שמעבר לחוקרי הילדים, יש עוד תקנים.

אוהד רייפל: לעצם העניין.

אוהד רייפל: כמו שאמר מנכ"ל משרד הרווחה, הוא הפך את התפקיד שלי כאגף תקציבים לפשוט יחסית.

אוהד רייפל: הוא לא מבקש מאתנו תקציב נוסף לעניין הזה.

אוהד רייפל: לכן העניין התקציבי כאן הוא לא הסוגיה אלא הסוגיה היא הרבה יותר חשבית.

אוהד רייפל: למרות זאת, מאחר שאני נציג האוצר כאן, אני אנסה לתת לסוגיה מענה, למרות שזה לא תפקידי.

אוהד רייפל: מדינת ישראל מחויבת לעיקרון השוויון.

אוהד רייפל: עיקרון השוויון תקף גם כשהיא נותנת תמיכות, גם כשהיא עושה התקשרויות ולשם כך יש את המכרזים, וגם בין היתר כשהיא קונה קרקעות.

אוהד רייפל: כאשר פנה מנכ"ל משרד הרווחה למשרד האוצר, הוא פנה עם מספר הצעות כאשר אחת ההצעות הייתה לבחון את התעריף מחדש, ואכן הסכמנו, נכנסנו לעדכון תעריף והתעריף עודכן בהסכמתנו.

אוהד רייפל: ההצעה השנייה הייתה לתת מקדמה כך שיהיה לעמותה אוויר לנשימה, הצעה שהחשב הכללי הסכים לה ואכן ניתנה מקדמה של חצי מיליון שקלים.

אוהד רייפל: להיכנס להליך של קניית קרקע – ונמצא כאן גם היועץ המשפטי שלנו שאולי יוכל להרחיב, אם יהיה צורך בכך – זה הליך שהוא מאוד בעייתי כי איך אפשר להסביר שאנחנו מוכרים דווקא את הקרקע הזאת ולא קרקע אחרת.

אוהד רייפל: כלומר, האם אנחנו באים ומוכרים את הקרקע הזאת שהפרמטר שאנחנו בוחנים אותו הוא איזו עמותה התנהלה באופן כושל ולפי זה ניתן לה עדיפות בקניית הקרקע?

אוהד רייפל: זאת סוגייה מאוד בעייתית.

אורלי לוי אבקסיס: אתם מסתכלים על זה כלכלית, האם זה שווה את הסכומים או לא שווה את הסכומים?

אורלי לוי אבקסיס: או שאתם מסתכלים רק על העיקרון, לקנות את זה ממישהו שהוא חדל פירעון?

אוהד רייפל: אנחנו מסתכלים על זה על פי עיקרון השוויון.

אילן גילאון: צריך להסתכל על זה על פי העיקרון של להשיב אבדה לבעליה.

אוהד רייפל: אני חושב שהפרמטר של איזו עמותה התנהלה בצורה כושלת יותר, הוא לא פרמטר לגיטימי.

אורלי לוי אבקסיס: אולי הפרמטר הלגיטימי הוא מה שווה יותר למשרד הרווחה כדי להפעיל, כדי שיהיה לו יותר כלים להפעיל יותר שירותים עבור האוכלוסייה החלשה ביותר במדינה.

אורלי לוי אבקסיס: אנחנו מדברים עכשיו לא רק על העיוורים חלילה וחס אלא אנחנו מדברים באמת על אוכלוסייה שנזקקת לשירותים של משרד הרווחה.

אוהד רייפל: נכון.

אילן גילאון: העולם לא מתחיל מזה שהקרקע היה של העמותה.

אילן גילאון: העמותה קמה בגלל מה שהמדינה לא עשתה ולא הפוך.

אילן גילאון: העיקרון הוא להשיב אבדה לבעליה.

אורלי לוי אבקסיס: ממילא את רוב הכסף ייתן הביטוח הלאומי.

אורלי לוי אבקסיס: יכול להיות כאן עסקה שהיא בכלל שווה למדינה מבחינת הערך.

אוהד רייפל: יכול להיות.

אוהד רייפל: אני הבנתי ממנכ"ל משרד הרווחה שעדיין מתנהלים דיונים עם העובדים ומתנהלים דיונים עם גופים נוספים.

אוהד רייפל: יכול להיות שיימצאו פתרונות נוספים ואנחנו מקווים שיימצאו פתרונות נוספים.

אוהד רייפל: משא ומתן זה איזשהו תן וקח שיש בו מצד אחד את משרד הרווחה ובצד השני את ארגוני העובדים.

אוהד רייפל: אנחנו בהחלט מקווים שיגיעו שם לאיזושהי הסכמה.

אורלי לוי אבקסיס: אבל ההסכמה אליה יגיעו תצטרך את ההסכמה שלכם.

אילן גילאון: בתור מדיניות של מוכרים בלבד, מצאתם מישהו שרוצה לקנות משהו.

אורלי לוי אבקסיס: אני רוצה לשאול את היועץ המשפטי של משרד האוצר.

אורלי לוי אבקסיס: כאשר אני לוקחת קבלן לבצע עבורי עבודה מסוימת, אותו קבלן אפילו לוקח קבלן משנה, האחריות של הקבלן כלפי מה שעושה קבלן המשנה קיימת.

אורלי לוי אבקסיס: את מי אתה תובע?

אורלי לוי אבקסיס: יש כאן אחריות של מי שמולו עשית את ההסכם.

אורלי לוי אבקסיס: אני חושבת שהמדינה כאן צריכה לפצות את המורות ואת העובדים הללו באיזשהו אופן.

אורלי לוי אבקסיס: העובדים הללו נכנסו לתוך המערכת ולא שהם בחרו בה אלא כי זה מה שניתן.

אורלי לוי אבקסיס: אמרו שיספקו להם את מה שהם צריכים, מה גם שהורידו להם מהמשכורת חלק יחסי עבור התנאים הסוציאליים שלהם - אנחנו מדברים כאן על סוג של גניבה – ועכשיו אומרים להם שהכסף בכלל לא הועבר.

אורלי לוי אבקסיס: השאלה אם יש כאן אחריות של המדינה, בעיקר כאשר אנחנו שומעים את מנכ"ל משרד הרווחה אומר שהוא לא רוצה מכם טובות, הוא לא מבקש מכם שתיתנו לו תקציב אלא הוא מבקש שבתקציבים שיש לו תיתנו לו את האישור להגיע להסכם הזה.

ג'לאל סויטאת: גבירתי, אנחנו כמשרד ממשלתי, כאשר אנחנו רוצים לתת כסף לעמותה, בעיקרון יש שלוש דרכים להעברת הכסף.

ג'לאל סויטאת: יש תקצוב, יש חוק חובת המכרזים ותקנותיו, לרבות הפטור ממכרז, ויש תמיכות.

ג'לאל סויטאת: לפני כארבעה חודשים הייתה ישיבה עם מנכ"ל משרד הרווחה ובישיבה הזאת אנחנו דיברנו על הנושא של התמיכות ועל עדכון התעריפים.

אורלי לוי אבקסיס: מה לגבי הזכויות של העובדים?

אורלי לוי אבקסיס: אומר לכם מנכ"ל משרד הרווחה שהוא לא רוצה מכם כסף אלא רק את האישור להשלים את הפערים.

ג'לאל סויטאת: להשלים את הפערים, המשמעות היא להעביר כסף לעמותה.

אורלי לוי אבקסיס: לא מהכיס שלכם אלא מהכיס של משרד הרווחה, ממה שנשאר באותו כיס.

ג'לאל סויטאת: אבל עדיין זה אומר העברת כסף לעמותה.

אורלי לוי אבקסיס: הוא לא מבקש מכם תקציבים נוספים אלא הוא אומר שהוא יעשה את זה מהתקציבים שלו.

אוהד רייפל: לכן אנחנו אומרים שזאת לא סוגיה תקציבית אלא איך אפשר להעביר כסף מהמדינה לגוף פרטי.

אוהד רייפל: לא מנכ"ל המשרד, גם לא פקידי משרד האוצר וגם לא שר האוצר לא יכולים להחליט.

אורלי לוי אבקסיס: יש לכם חובות כלפי העובדים.

אורלי לוי אבקסיס: זאת לא חובה שלכם?

ג'לאל סויטאת: עד עכשיו לא מצאנו דרך משפטית וחוקית לעזור לעמותה.

אורלי לוי אבקסיס: לא עבדתם מספיק חזק.

אורלי לוי אבקסיס: אני בטוחה שאם היינו מביאים לכאן את עורך דין שפטל, הוא היה מוצא לנו את הדרך החוקית.

אורלי לוי אבקסיס: התפקיד שלכם הוא למצוא את הדרך.

אורלי לוי אבקסיס: הרבה פעמים מבחינה משפטית הוראות מסוימות מתפרשות לכמה כיוונים.

אורלי לוי אבקסיס: יש גם את כוונת המחוקק, יש את הכוונה או את הצורך החברתי, יש מספיק אפשרויות לנתח בצורה כזאת ואחרת חוקים קיימים.

אורלי לוי אבקסיס: אני בטוחה שבמסגרת החוקים הקיימים יכולתם בעבודה מאומצת יותר למצוא את התשתית.

ג'לאל סויטאת: לפני שלושה חודשים, בישיבה שהייתה עם מנכ"ל משרד הרווחה בנושא של עדכון התעריפים, והבנתי שזה כן נעשה, עלה רעיון אחר.

אורלי לוי אבקסיס: אבל זה לא פותר לנו את העבר ואת הליקויים שהיו בו.

אורלי לוי אבקסיס: אנחנו אולי נחסן את עצמנו כלפי העתיד, אבל מה קורה עם העבר?

אורלי לוי אבקסיס: מה קורה עם החובות שהצטברו כבר?

הרצל מוכתר: אני לא מבין איך משרד האוצר יכול להסתכל בעיניים של המורות האלה.

הרצל מוכתר: יש הצעה טובה של המנכ"ל שאומר שהוא לא דורש מהם שקל אחד נוסף אלא הוא מוכן לגבות את המורות מהתקציב שלו.

אורלי לוי אבקסיס: את העובדים.

אורלי לוי אבקסיס: אנחנו ננסה להבין את העיקרון.

אורלי לוי אבקסיס: אני רוצה איזושהי הצהרה מכם על כך שאנחנו נבטיח את הזכויות של העובדים.

חגי לוי: אני אדם עיוור.

חגי לוי: אני לא מבין כי אם מחר יש לי עבודה, אם מחר נולד לי תינוק, איך הם יעבדו מחר.

חגי לוי: אני מבין שמדברים כאן על כסף ואני מבין שמדברים על בניינים שנמכרים ועל אדמות, אבל לא מבינים כלום ולא יודעים מה יקרה מחר עם המורות ומתי הן יחזרו לעבודה.

חגי לוי: התהליכים האלה עליהם מדברים יכולים לקחת חודשים.

אורלי לוי אבקסיס: אני רוצה לומר לך תודה רבה כי אני חושבת שהנקודה הזאת הובהרה.

נורית נוי: אני מורה שיקומית בעברי.

נורית נוי: אני רוצה להזכיר לחברים המכובדים היושבים בחדר הזה שהמדור להדרכה שיקומית, המורות השיקומיות, הן עודף סרח במגדל אור.

נורית נוי: עם כל הכבוד לכל עובדי מגדל אור, יש חמש דיביזיות במגדל אור שאחת מהן היא המורות השיקומיות שנותנות שירות בקהילה והן הושמו שם כקבלן משנה של המדינה, של השירות לעיוור.

נורית נוי: אני זוכרת את השנה שהן עברו מהספרייה למגדל אור בגלל קשרים עם המנכ"לית של מגדל אור שסמכו עליה ובטחו בה שתנהל נכון, ובאמת אולי היא ניהלה נכון אבל אחר כך התקלקל משהו.

נורית נוי: הן לא עובדות מגדל אור אלא הן סרח עודף במגדל אור.

נורית נוי: הן יכולות להיות בבית חינוך, הן יכולות להיות ברש"י, הן יכולות להיות במדינה.

אורלי לוי אבקסיס: כי מספחים אותן היכן שצריך.

נורית נוי: הן מהוות קבוצה עצמאית נפרדת ואי אפשר לדבר עליהן כחבילה עם מגדל אור.

אורלי לוי אבקסיס: אני לא חושבת שזה מה שאנחנו עשינו.

נורית נוי: אני לא אומרת שזה מה שנעשה אלא אני רוצה להזכיר שהן גוף עצמאי והן לא מגדל אור.

אורלי לוי אבקסיס: אנחנו חידדנו גם את הנקודה הזאת.

אורלי לוי אבקסיס: משרד האוצר, מה הסיכויים שלנו לראות איזשהו הסדר לגבי תנאי הפנסיה וכל הדברים הנלווים של העובדים?

אורלי לוי אבקסיס: מה עם הזכויות הבסיסיות שלהן?

אורלי לוי אבקסיס: גם כך הן שילמו עבורן אבל הכסף לא הופקד.

אילן גילאון: חייבים להן הרבה כסף.

אוהד רייפל: אני חושב שהסיכויים להצלחה כאן תלויים בשני הצדדים, במדינה, בעובדים ובמשא ומתן שיהיה ביניהם.

אורלי לוי אבקסיס: אם לך לא היו משלמים משכורת או לא מפרישים לך כסף לפנסיה?

קריאה: חמש שנים עבדנו כך.

אורלי לוי אבקסיס: חמש שנים הם עובדים בתנאים לא תנאים, חמש שנים הם מתריעים, חמש שנים את זועקים את הזעקה שלהם.

אורלי לוי אבקסיס: עכשיו בא משרד הרווחה ואומר שהוא מוכן להקדיש את הכסף.

אורלי לוי אבקסיס: שוב משרד האוצר לא יוצא כאן טוב.

אוהד רייפל: לא הייעוץ המשפטי של משרד הרווחה ולא הייעוץ המשפטי של משרד האוצר יודעים לתת פתרון איך לקנות את הנכסים.

אורלי לוי אבקסיס: עזוב את הנכסים בצד.

אורלי לוי אבקסיס: בוא נדבר על זכויות עובדים.

אוהד רייפל: כל פתרון שיוצע לנו שהוא אפשרי משפטית, עד עכשיו משרד האוצר הלך עליו.

אוהד רייפל: אני מציע לא להיתמם.

אוהד רייפל: אם יש פתרון נוסף ולמישהו יש רעיון נוסף שהוא אפשרי משפטית, שהוא נכון מבחינה מהותית, אנחנו נשמח לשקול אותו ולהתקדם בו.

אורלי לוי אבקסיס: אני מקווה שאת זה הסברתם גם לנכים ששבתו בשבוע שעבר, אליהם יצאו ראש הממשלה ושר האוצר ואמרו להם שיגיעו לאיזשהו הסדר.

אורלי לוי אבקסיס: חברים, אתם צריכים לעבוד בקדחתנות ולחפש את הנתיב הנכון כי זה התפקיד של היועצים המשפטיים, לנסות לראות איך מתקנים דברים ולפעמים דרך מה שכבר קיים.

אוהד רייפל: גם המחוקק.

אורלי לוי אבקסיס: אתה יודע בדיוק מה זה אומר אם נחכה עכשיו להצעת חוק.

אורלי לוי אבקסיס: בוא נתחיל להתקדם ולשבור את המשבר הזה ותוך כדי תעבדו על שינוי חקיקה אותה יכול להציע המשרד שלך.

נחום איצקוביץ: יש כאן בעיה מבנית שהמדינה יודעת לתת פתרון.

נחום איצקוביץ: כאשר חברה תאגידית גדולה פושטת רגל, היא יודעת לתת מענה.

נחום איצקוביץ: כשהיא מפצלת את רשות הנמלים, היא בונה ארבעה-חמישה תאגידים, היא יודעת לכסות את כל ההתחייבויות.

נחום איצקוביץ: יש עמותה, יש עובדים שעוסקים בנושא רווחה, אין במערכת החברתית של מדינת ישראל חקיקה הולמת בעניין וזה אולי גם התפקיד שלכם.

אורלי לוי אבקסיס: בוודאי, אבל אז יאמרו לנו שזה חוק תקציבי וזה אומר שחבר כנסת לא יכול להציע הצעת חוק כזאת.

אורלי לוי אבקסיס: משרד הרווחה, יש לכם יועצים משפטיים, תגבשו הצעת חוק אבל בינתיים ננסה לפתור את הסכסוך הספציפי הזה.

אורלי לוי אבקסיס: מאחר שמתקיים משא ומתן, אני מצפה מכם שתשבו עם המשרדים הרלוונטיים כדי לנסות להגיע לעמק השווה.

הרצל מוכתר: אני מציע ששר האוצר יקבל את הצעתו של משרד הרווחה.

אילן גילאון: יש כאן גורם כאילו באופן מיידי יכול לקחת את הנושא הזה על עצמו וזה המרכז לעיוור או בית חינוך עיוורים שיש לו את העודפים הכספיים והוא מוכן אלא שלא נעים לו להגיש את עצמו ולכן אני אומר את הדברים.

נחום איצקוביץ: יש הליך משפטי.

נחום איצקוביץ: בתוך הפרסום הציבורי התנהל משא ומתן גם עם שני הגופים שציינת.

אורלי לוי אבקסיס: אני רוצה לסכם את הישיבה.

אורלי לוי אבקסיס: חברים, תם ולא נשלם.

אורלי לוי אבקסיס: אנחנו נקיים דיון המשך.

אורלי לוי אבקסיס: ועדת העבודה, הרווחה והבריאות של הכנסת מחליטה כלהלן: 1.

אורלי לוי אבקסיס: הוועדה קובעת כי הסיוע הניתן לעיוורים על ידי מורות השיקום חיוני והכרחי על מנת להעניק להם את היכולת לעשות את הפעולות הבסיסיות ביותר בפעולות היום יום ובמסגרת העבודה.

אורלי לוי אבקסיס: 2.

אורלי לוי אבקסיס: הוועדה רואה במשרד הרווחה והשירותים החברתיים כמי שאחראי להמשך מתן שירות ההדרכה לקהילת העיוורים ותובעת ממשרד הרווחה והשירותים החברתיים למנוע כל פגיעה בצרכיה של אוכלוסייה ייחודית זו.

אורלי לוי אבקסיס: 3.

אורלי לוי אבקסיס: הוועדה קוראת למשרד הרווחה והשירותים החברתיים לשמור בכל הסכם אשר ייחתם עם ספק שירות כלשהו על איכות השירות ומעמד מורי ההדרכה השיקומית.

אורלי לוי אבקסיס: בכל הנוגע לשמירה על זכויותיהם של העובדים, הוועדה קוראת למשרד הרווחה והשירותים החברתיים להיוועץ בנושא עם ארגון העובדים המייצג אותם.

אורלי לוי אבקסיס: 4.

אורלי לוי אבקסיס: הוועדה מחזקת את ידיהן של מורות השיקום וקוראת לראש הממשלה, למשרד האוצר, למשרד הרווחה והשירותים החברתיים והביטוח הלאומי להקצות משאבים הדרושים למיצוי זכויותיהם בתחום הפנסיה והשכר למרות העובדה שלא מדובר בעובדי מדינה.

אורלי לוי אבקסיס: 5.

אורלי לוי אבקסיס: הוועדה תקבל דיווח ממשרד הרווחה והשירותים החברתיים בתוך שבוע על התקדמות ביצוע החלטות הוועדה.

אורלי לוי אבקסיס: תודה.

אורלי לוי אבקסיס: אני נועלת את הישיבה.